ΓΡΑΠΤΗ ΕΡΩΤΗΣΗ E-1412/01

υποβολή: Evelyne Gebhardt (PSE), Heinz Kindermann (PSE) και Willi Grlach (PSE) προς την Επιτροπή

(14 Μαΐου 2001)

Θέμα: Ελεύθερο εμπόριο στον τομέα των φυτοπροστατευτικών προϊόντων, οδηγία 91/414/ΕΟΚ

Οι μικρομεσαίοι παραγωγοί φυτοπροστατευτικών προϊόντων εκφράζουν την άποψη ότι η οδηγία 91/414/ΕΟΚ(1) ενισχύει μάλλον τον μονοπωλιακό χαρακτήρα των πολυεθνικών εταιρειών αντί να προαγάγει το ελεύθερο εμπόριο, μεταξύ άλλων και λόγω του άρθρου 13 παράγραφος 3 δ, επειδή οι μικρομεσαίες επιχειρήσεις δεν έχουν την οικονομική δυνατότητα να χρηματοδοτούν σχετικές έρευνες. Αυτό οδηγεί σε νέες εγκρίσεις στην ΕΕ για παλαιές δραστικές ουσίες, που μόνον λίγες επιχειρήσεις μπορούν να χρηματοδοτούν, κάτι που αποτελεί προφανές ανταγωνιστικό μειονέκτημα για τις μικρομεσαίες επιχειρήσεις στον εν λόγω τομέα.

Συμφωνεί η Επιτροπή με αυτή την άποψη;

Στις Ηνωμένες Πολιτείες αντιθέτως, οι πολυεθνικές εταιρείεςποχρεούνται να συμμερίζονται με μικρότερους ανταγωνιστές τις πλέον πρόσφατες μελέτες για παλαιές δραστικές ουσίες, οι οποίοι καταβάλλουν σχετικά κατάλληλο ποσό ως συμμετοχή στις δαπάνες (data compensation system).

Ισχύει ότι η προαναφερθείσα κατάσταση προκλήθηκε λόγω ελλιπούς νομοθεσίας στα κράτη μέλη σε ό,τι αφορά την ορθή πρόσβαση στα δεδομένα;

Θα ήταν δυνατόν να λυθούν αυτά τα προβλήματα με ένα ευρωπαϊκό σύστημα για δίκαιη πρόσβαση στα δεδομένα στο πλαίσιο της οδηγίας 91/414/ΕΟΚ; Προτίθεται η Επιτροπή να αναλάβει πρωτοβουλίες προς αυτήν την κατεύθυνση;

(1) ΕΕ L 230 της 19.8.1991, σελ. 1.

Απάντηση του κ. Byrne Εξ ονόματος της Επιτροπής

(23 Ιουλίου 2001)

Το άρθρο 13, παράγραφοι 3 και 4, της οδηγίας 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων περιλαμβάνει διατάξεις για την προστασία δεδομένων. Οι εν λόγω διατάξεις πρέπει να εφαρμόζονται από τα κράτη μέλη κατά τη χορήγηση εγκρίσεων για φυτοπροστατευτικά προϊόντα.

Οι διατάξεις, που εγκρίθηκαν από το Συμβούλιο το 1991, επιδιώκουν να πετύχουν μια ισορροπία μεταξύ των συμφερόντων των εταιρειών που βασίζουν τις δραστηριότητές τους στην έρευνα και των μικρότερων εταιρειών. Οι εταιρείες που βασίζουν τις δραστηριότητές τους στην έρευνα πρέπει να επενδύσουν μεγάλα ποσά ώστε να καταρτίσουν φάκελο που να πληροί τις αυστηρές απαιτήσεις της οδηγίας. Το γεγονός ότι οι μικρότερες εταιρείες μπορούν να εισέρχονται στην αγορά μετά τη λήξη της περιόδου προστασίας δεδομένων αποβλέπει στην εξασφάλιση ότι δεν θα δημιουργηθούν απεριόριστες μονοπωλιακές θέσεις και ότι τα φυτοπροστατευτικά προϊόντα θα διατίθενται σε ανταγωνιστικές τιμές για τους χρήστες. Ωστόσο, η Επιτροπή λαμβάνειπόψη τις ανησυχίες των μικρότερων εταιρειών και θα εξετάσει ποια μέτρα μπορούν να θεσπιστούν για την ενθάρρυνση της συμμετοχή τους στην αγορά και για την ανάπτυξη καινοτόμων προϊόντων στο πλαίσιο της προβλεπόμενης για το 2002 αναθεώρησης της οδηγίας 91/414/ΕΟΚ.

Η Επιτροπή γνωρίζει ότι η εφαρμογή των ισχυουσών διατάξεων είναι πολύπλοκη για τα κράτη μέλη και, συν τοις άλλοις, αμφισβητείται από τις μικρότερες εταιρείες. Η ενδοκλαδική προσπάθεια για την επίτευξη συμφωνίας μεταξύ των δύο μεγάλων ομάδων της βιομηχανίας για την ανάπτυξη μιας ενιαίας θέσης σημείωσε αποτυχία μετά από πολυετείς διαπραγματεύσεις.

Η Επιτροπή πρόκειται επίσης να εξετάσει την ανάγκη της τροποποίησης των διατάξεων για την προστασία δεδομένων στο πλαίσιο της επικείμενης αναθεώρησης.